Tunel Šibenik

Tunel Šibenik je diaľničný dvojrúrový tunel s dĺžkou 591 metrov (z toho razená časť dĺžky 540 m), ktorý sa nachádza na úseku diaľnice D1 Jánovce – Jablonov II. úsek. Razený bol novou rakúskou tunelovacou metódou (NRTM). V tuneli sa nachádza jeden únikový východ s možnosťou prechodu do druhej tunelovej rúry. Tunel bol pôvodne súčasťou druhého balíka PPP projektov, ktorý sa však nerealizoval.

Zmluva o dielo na výstavbu bola uzavretá v máji 2012, samotná výstavba bola oficiálne začatá 25. júna 2012. Tunel bol slávnostne prerazený 21. marca 2014 a v plnom profile odovzdaný do užívania 30. novembra 2015. Projekt bol spolufinancovaný z Kohézneho fondu Európskej únie. Zhotoviteľom bolo konzorcium spoločností Eurovia SK, a.s., Eurovia CS, a.s. a Stavby Mostov Slovakia, a.s. Trhacie práce v tuneli realizovala spoločnosť Tubau, a.s. so sídlom v Žiline.

 Nehody 
Počas výstavby

 12. augusta 2013 sa pri plánovanom odstrele horniny v južnej tunelovej rúre stalo počas razenia nešťastie, pri ktorom zahynul strelmajster a ďalší piati robotníci boli prevezení so zraneniami do levočskej, popradskej a spišskonovovesskej nemocnice. Po navŕtaní čelby tunela, umiestnení trhaviny a jej odpálení časť trhaviny opakovane neexplodovala. Ako z policajného vyšetrovania vyplynulo, položená nálož až trikrát zlyhala. Strelmajster preto pristúpil k lokalizácii a zneškodňovaniu zlyhaných náloží, čo sa trikrát za sebou opakovalo bez mimoriadnej udalosti. Pri štvrtej likvidácií nevybuchnutej trhaviny však došlo k jej nečakanej a neriadenej explózii. Vyšetrovanie ukázalo, že strelmajster pri zneškodňovaní nevybuchnutých náloží porušil niekoľko predpisov a postupov. Zneškodňovanie vykonal v rozpore s postupmi stanovenými výrobcom neelektrického roznetného systému pre prípad zlyhania, ako aj v rozpore s Technickým projektom odstrelov v tuneli Šibenik. Ďalej porušil zákon o banskej činnosti, zákon o výbušninách a štátnej banskej správe, ako aj Vyhlášku Slovenského banského úradu o výbušninách. Pochybenia nastali aj na strane zamestnávateľa, ktorý nerozvrhol pracovný čas tak, aby mal zamestnanec raz za týždeň dva po sebe nasledujúce dni nepretržitý odpočinok. Nebohý pracoval v júli od 8. do 16. a od 23. do 31. nepretržite každý deň.

 Referencie 
Šibenik
Kategória:Diaľnica D1 (Slovensko)
Kategória:Doprava v okrese Levoča
Kategória:Stavby v okrese Levoča

 Pozri aj 

 Diaľnica D1

 Zoznam diaľnic na Slovensku

 Harmonogram výstavby diaľnic a rýchlostných ciest

 Zoznam cestných tunelov na Slovensku

 Iné projekty 

 Zdroj 
   na stránkach NDS, a. s.